Diari Oficial de la Generalitat Valenciana


Sumari del DOGV 6287, del 11-06-2010 (2010/6554)

ORDE 59/2010, de 2 de juny, de la Conselleria d'Educació, per la qual es regula la menció honorífica i la convocatòria dels premis extraordinaris al rendiment acadèmic d'Educació Primària de la Comunitat Valenciana a partir del curs 2009-2010.
---------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/06/02/59/dof/vci/html**

### Dades del document

Número de DOGV
:   6287

Data del DOGV
:   11-06-2010

Secció del DOGV
:   I. DISPOSICIONS GENERALS

Número del document
:   2010/6554


Data del document
:   02-06-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * alumne
    * ensenyament obligatori
    * estudiant
    * legislació
    * premi cultural
    * ensenyament primari

ORDE 59/2010, de 2 de juny, de la Conselleria d'Educació, per la qual es regula la menció honorífica i la convocatòria dels premis extraordinaris al rendiment acadèmic d'Educació Primària de la Comunitat Valenciana a partir del curs 2009-2010. [2010/6554]  
La Llei Orgànica 2/2006, de 3 de maig, d'Educació, establix, entre els seus principis fonamentals, l'exigència de proporcionar una educació de qualitat a tots els ciutadans, en tots els nivells del sistema educatiu, a fi que aconseguixen el màxim desenrotllament possible de les seues capacitats, individuals i socials; intel·lectuals, culturals i emocionals.   
Establix en l'article 16 que la finalitat de l'Educació Primària és proporcionar a tots els xiquets i xiquetes una educació que permeta refermar el seu desenrotllament personal i el seu propi benestar, adquirir les habilitats culturals bàsiques relatives a l'expressió i comprensió oral, a la lectura, a l'escriptura i al càlcul, i desenrotllar les habilitats socials, els hàbits de treball i estudi, el sentit artístic, la creativitat i l'afectivitat.  
L'Educació Primària pretén el desenrotllament de competències cognitives, afectives i socials que assenten les bases d'una futura vida adulta plena i satisfactòria, per a la qual cosa s'ha de garantir a tot l'alumnat un màxim i un òptim aprenentatge escolar. L'escola ha d'establir les condicions mínimes perquè puguen aconseguir-se millors índexs de qualitat educativa.   
Conscients que una ensenyança de qualitat i amb el convenciment que avançar en els propis aprenentatges produirà en l'alumnat els nivells adequats de motivació que al seu torn afavoriran la consecució de futurs aprenentatges, la Conselleria d'Educació de la Comunitat Valenciana, dins de la posada en marxa d'actuacions i intervencions per a millorar l'èxit escolar i d'augmentar el rendiment de l'alumnat, desitja reconéixer l'esforç i el mèrit de l'alumnat que s'haja distingit en els seus estudis en finalitzar l'etapa d'Educació Primària, amb la convicció que això constituirà un estímul per a l'esforç i un al·licient perquè els escolars, després de l'Educació Primària, prosseguisquen amb èxit els seus estudis.   
El Decret 111/2007, de 20 de juliol, del Consell, pel qual s'establix el currículum de l'Educació Primària a la Comunitat Valenciana, establix en l'article 4 que en esta etapa educativa es desenrotllaran hàbits de treball individual, d'equip, d'esforç i responsabilitat en l'estudi, així com actituds de confiança en si mateix, iniciativa personal, curiositat, interés i creativitat en l'aprenentatge, amb els quals descobrir la satisfacció de la tasca ben feta.  
L'Orde de 13 de desembre de 2007, de la Conselleria d'Educació, sobre avaluació en Educació Primària, establix el caràcter continu, global i integrador de l'avaluació en esta etapa, tenint en compte el progrés en el conjunt d'àrees del currículum i el fet que l'avaluació forma part del procés d'ensenyança i aprenentatge de l'alumnat.  
Amb esta finalitat, la Conselleria d'Educació de la Comunitat Valenciana ha decidit crear la menció honorífica i els premis extraordinaris de l'Educació Primària per a reconéixer públicament l'esforç i la dedicació de l'alumnat que ha cursat l'etapa satisfactòriament.  
Per tot això, vista la proposta del director general d'Ordenació i Centres Docents de la Conselleria d'Educació amb data 31 de maig de 2010, de conformitat amb esta, i en virtut de les competències que m'atribuïx l'article 28.e de la Llei 5/1983, de 30 de desembre, del Consell,  
ORDENE  
Article 1. Objecte i àmbit d'aplicació  
1. La present orde té com a objecte regular la concessió de la menció honorífica, als centres docents, a l'alumnat d'Educació Primària que, partint d'una situació social o personal desfavorable, haja realitzat un esforç que meresca ser reconegut per la comunitat educativa com a conseqüència dels bons resultats obtinguts en relació amb les seues pròpies circumstàncies; així com regular la convocatòria a la Comunitat Valenciana dels premis extraordinaris d'Educació Primària a partir del curs 2009-2010. Ambdós tindran el fi de donar un reconeixement públic a l'esforç i dedicació de l'alumnat en esta etapa de l'ensenyança bàsica i de reforçar aquells aspectes que incidixen en la millora del sistema educatiu.   
2. La present orde serà aplicable a l'alumnat centres públics i privats de la Comunitat Valenciana.  
Article 2. Menció honorífica als centres docents  
1. Els centres docents podran atorgar la menció honorífica a l'alumnat que haja superat el tercer cicle de l'etapa i l'esforç del qual meresca ser reconegut donades les seues característiques personals o socials, així com els resultats obtinguts per l'alumne o alumna.  
2. Els centres docents podran concedir fins a un màxim de cinc mencions honorífiques en cada curs acadèmic.  
3. En la sessió d'avaluació final, l'equip docent del tercer cicle realitzarà la proposta d'alumnat candidat a l'obtenció de la menció honorífica, si considera que hi ha alumnes mereixedors de la dita menció. La direcció del centre, informat el consell escolar, determinarà els alumnes als quals se'ls concedix la menció honorífica.  
4. L'obtenció de la menció honorífica per part d'un alumne o alumna s'haurà de fer constar en el seu expedient acadèmic i en l'historial acadèmic.  
Article 3. Característiques i nombre dels premis extraordinaris  
1. L'alumnat que siga premiat en l'etapa d'Educació Primària rebrà un diploma a l'excel·lència en el rendiment acadèmic expedit per la conselleria competent en matèria d'educació i que serà entregat en un acte acadèmic organitzat a este efecte.  
2. Amb caràcter general, es podran concedir fins a un màxim de 100 premis extraordinaris. Este nombre de premis es podrà superar en els termes establits en l'article 6.2 de la present orde.  
3. Així mateix, l'obtenció del Premi Extraordinari d'Educació Primària per part d'un alumne o alumna es consignarà en l'informe d'aprenentatge i en l'expedient acadèmic d'este per mitjà d'una diligència específica.  
Article 4. Requisits de participació en els premis extraordinaris  
1. Podrà optar als premis extraordinaris d'Educació Primària al rendiment acadèmic l'alumnat que complisca les condicions següents:  
a) Haver cursat i superat durant el curs acadèmic el tercer cicle d'Educació Primària en centres tant públics com privats de la Comunitat Valenciana.  
b) Haver obtingut en el tercer cicle de l'etapa en totes les àrees una nota mitjana igual o superior a 9,25 punts, seguint el següent barem per al càlcul de la nota mitjana:  
- Excel·lent: 10  
- Notable: 8  
- Bé: 6  
- Suficient: 5  
- Insuficient: 4  
c) Haver sigut proposat per la direcció del centre, oït l'equip docent del tercer cicle d'Educació Primària, com a candidat o candidata a l'obtenció de Premi Extraordinari d'Educació Primària.  
2. Cada centre docent podrà proposar un màxim de tres candidats per a l'obtenció del Premi Extraordinari d'Educació Primària.  
Article 5. Presentació de sol·licituds  
1. Conclosa l'avaluació final, la direcció de cada centre docent, a proposta dels equips docents de tercer cicle d'Educació Primària i informat el consell escolar, confeccionarà la llista d'aquells alumnes que reunixen els requisits establits en l'article 4 d'esta orde, i seleccionarà un nombre màxim de tres alumnes.  
2. Els secretaris dels centres públics, o els que exercisquen les seues funcions en els centres privats, remetran a la direcció general competent en matèria d'ordenació i centres docents la relació de l'alumnat seleccionat com a candidat a l'obtenció de Premi Extraordinari d'Educació Primària, segons el model de l'annex únic d'esta orde. En la relació d'alumnat s'indicarà la nota mitjana de cada alumne en les àrees del tercer cicle d'Educació Primària, calculada segons el barem establit en l'article 4.1.b d'esta orde. També es remetrà, junt amb la relació d'alumnat proposat, una certificació acadèmica amb les qualificacions obtingudes per cada alumne proposat en totes les àrees del tercer cicle d'Educació Primària.  
3. El termini perquè els centres docents remeten la documentació anterior finalitzarà el 31 de juliol.  
4. Les sol·licituds fora de termini no seran tingudes en compte per a la concessió dels premis. Les sol·licituds que no complisquen tots els requisits documentals indicats podran esmenar-se en els termes indicats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 6. Adjudicació i resolució dels premis extraordinaris  
1. La direcció general competent en matèria d'ordenació i centres docents confeccionarà la relació d'alumnat que ha obtingut el Premi Extraordinari d'Educació Primària, ordenada per les qualificacions mitjanes de l'alumnat, de major a menor.  
2. En cas de produir-se empats per a l'adjudicació de premis, es podrà incrementar el nombre establit, amb caràcter general, quant a premis a atorgar.  
3. La direcció general competent en matèria d'ordenació i centres docents dictarà una resolució de concessió dels premis, que serà publicada en el Diari Oficial de la Comunitat Valenciana abans del 30 de novembre. Contra la dita resolució, que no posarà fi a la via administrativa, els interessats podran interposar recurs d'alçada davant de la Secretaria Autonòmica d'Educació.  
DISPOSICIÓ ADDICIONAL  
Única. Difusió i supervisió de la norma  
1. La inspecció educativa vetlarà pel compliment del que establix esta orde.  
2. Els equips directius dels centres públics i la direcció dels centres privats complirà i farà complir el contingut de la present orde i difondrà el seu contingut entre els membres de la comunitat educativa.  
DISPOSICIÓ DEROGATÒRIA  
Única. Derogació normativa  
Queden derogades totes les disposicions del mateix rang o d'un rang inferior que s'oposen al que establix la present orde.  
DISPOSICIÓ FINAL  
Única. Entrada en vigor  
Esta orde entrarà en vigor l'endemà de la seua publicació en el Diari Oficial de la Comunitat Valenciana.  
València, 2 de juny de 2010  
El conseller d'Educació,  
ALEJANDRO FONT DE MORA TURÓN  
ANNEX  
MODEL DE SOL·LICITUD  
  
.................................................................................., secretari/ària del centre, certifique que, segons consta en els arxius del centre ....................................................................................., els alumnes que s'indiquen a continuació complixen els requisits exigits en l'Orde .........................................  
  
I, perquè així conste i tinga els efectes corresponents, firme este certificat amb el vistiplau del director del centre  
....................................., ............... d ................. de ..........................  
\* \* \* \* \* \* \* \* \* \* \* \* \* \* \*  
ANEXO  
MODELO DE SOLICITUD  
  
......................................................................................, secretario/a del centro, certifico que según consta en los archivos del centro ......................................................................................, los alumnos que se relacionan a continuación cumplen los requisitos exigidos en la Orden .........................................  
  
Y para que así conste y tenga los efectos correspondientes, firmo este certificado con el Visto Bueno del director del centro


Còpia Permalink ELI